KIRJALLINEN KYSYMYS E-3430/01

esittäjä(t): Erik Meijer (GUE/NGL) komissiolle

(21. joulukuuta 2001)

Aihe: Microsoftin pyytämättä internet-sivustoihin liittämät Smart Tags -koodit, jotka osoittavat Microsoftin kokoamiin ja valvomiin tietoihin

1. Onko komissio tietoinen siitä, että Microsoft, jonka käyttöjärjestelmä pyörittää 92 prosenttia maailman kotitietokoneista, alkoi 31. toukokuuta 2001 tarjota asiakkailleen automaattisesti ja pyytämättä uutta Smart Tags -nimistä palvelua liittämällä internet-sivuihin ja toimistoasiakirjoihin näytöllä näkyvien kuvakkeiden avulla tärkeitä linkkejä (relevant links), jotka alkuvaiheessa osoittavat ainoastaan Microsoftia lähellä oleville verkkosivuille, jotka on valittu ja toimitettu niin, että kolmansilla osapuolilla ei ole mitään mahdollisuutta vaikuttaa niihin?

2. Miten komissio suhtautuu mahdollisuuteen, että Microsoft käyttää hallitsevaa asemaansa internet-selaimien ja käyttöjärjestelmien alalla hyväksi tarjotakseen kuluttajille valvonnassaan olevia tietoja, mikä tapahtuu kuluttajille ja yrityksille (ja näiden työntekijöille) pyytämättä tyrkytettyjen Smart Tagsien välityksellä, mikäli ne kuuluvat osana Office XP-, Internet Explorer 6- tai Windows XP -sovelluksia?

3. Voiko komissio vahvistaa, että Microsoft Smart Tags -koodien korvaaminen muilla komennoilla on kaikille asianosaisille vaikeaa, kallista ja aikaavievää, sikäli kuin niitä edes on saatavilla kilpailijoille, koska ohjelmistokehittäjien on ensin luotava tarvittavat tiedostot, mistä aiheutuu paljon kustannuksia, ja kunkin internet-sivuston kaikki sivut on varustettava asianmukaisilla html-koodeilla ja kuluttajien on ladattava ja asennettava kyseiset tiedostot?

4. Pitääkö komissio riittävänä sitä, että Microsoft on päättänyt monista eri maista tulleiden lukuisten vastalauseiden johdosta lykätä puolella vuodella Smart Tags -koodien käyttöönottoa 25. lokakuuta 2001 julkistetussa Windows XP -käyttöjärjestelmässä, kuitenkin varaamalla itselleen mahdollisuuden aktivoida ne sopivalla hetkellä, mikä voisi antaa yhtiölle lopulta ehdottoman hallitsevan aseman internetissä?

5. Mihin toimiin komissio aikoo ryhtyä lisätäkseen tiedonsaannin vapautta ja monipuolisuutta ja parantaakseen ainakin eurooppalaisten käyttäjien mahdollisuuksia olemaan kohtaamatta Microsoftin Smart Tags -koodeja pyytämättä, esimerkiksi ottamalla käyttöön valinnaisuuden edellyttävän velvoitteen, jonka mukaan käyttäjien on etukäteen annettava nimenomainen suostumus siihen, että Smart Tags -koodeilla puututaan heidän tietoaineistoonsa ja jolla taataan, että heillä on milloin tahansa mahdollisuus päästä välittömästi eroon kyseisistä koodeista?

Mario Montin komission puolesta antama vastaus

(18. helmikuuta 2002)

1. Komissio on saanut tietoja asiasta useista lähteistä. Arvoisan parlamentin jäsenen mainitsemat Smart Tags -koodit olivat Windows XP:hen ehdotettu ominaisuus, joiden avulla Microsoft ja sen yhteistyökumppanit olisivat voineet liittää omia linkkejään mille tahansa Internet Explorer -selaimella käydylle verkkosivulle. Kuten kysymyksestä 4 käy epäsuorasti ilmi, Microsoft on hylännyt tämän ominaisuuden käyttöönoton Windows XP:ssä.

2. Microsoft Corporationia koskevassa komission tutkimuksessa, joka johti väitetiedoksiannon julkaisemiseen 3. elokuuta 2000 ja 29. elokuuta 2001, keskitytään väitteeseen, jonka mukaan Microsoft on käyttänyt väärin määräävää markkina-asemaansa henkilökohtaisten tietokoneiden käyttöjärjestelmien markkinoilla käyttämällä tätä markkinavoimaa palvelinohjelmistojen markkinoilla. Komissio katsoo, että Microsoft on saattanut olla kertomatta vaihtoehtoisten palvelinohjelmien valmistajille tärkeitä yhteentoimivuutta koskevia tietoja, joita ne tarvitsevat, jotta niiden järjestelmät voivat käydä vuoropuhelua määräävässä asemassa olevien Microsoftin tieto- ja palvelinkoneiden käyttöjärjestelmien kanssa.

Toisessa väitetiedoksiannossaan komissio epäili, että Microsoft kytkee lain vastaisesti Media Player -toisto-ohjelmansa määräävässä markkina-asemassa olevaan Windows-käyttöjärjestelmään.

Koska asiasta ei ole muodollisesti kanneltu, komissio ei toistaiseksi tutki parlamentin jäsenen mainitsemia Microsoftin Office XP-, Internet Explorer 6- tai Windows XP -tuotteita. Komissio seuraa kuitenkin tarkasti kaikkea näitä tuotteita koskevaa kehitystä.

3. Komissiolla ei ole tietoja siitä, kuinka vaikeaa, kallista tai aikaa vievää on korvata Microsoftin Smart Tagit toisella ominaisuudella eikä siitä, onko luotava ja asennettava tiedostoja ja onko html-koodi liitettävä kunkin internet-sivuston kaikkiin sivuihin ja kuluttajien ladattava tällaiset tiedostot.

Nyt meneillään olevassa menettelyssä komissio tutkii kuitenkin, missä määrin Microsoft on aktiivisesti kuten sen kilpailijat väittävät vaikeuttanut teknisesti tiettyjen Microsoftin tuotteiden poistamista ja niiden korvaamista vaihtoehtoisilla ratkaisuilla, jotka saattavat vastata paremmin asiakkaiden tarpeita.

4. Komissiolla ei ole käytettävissään Microsoftin tai muun antamaa vahvistusta siitä, että yritys on lykännyt Smart Tagien käyttöönottoa kuudella kuukaudella. Jos komissiolle ilmoitetaan yhteisön kilpailusääntöjen rikkomisesta, se tutkii asian ja ryhtyy tarvittaviin toimenpiteisiin.

5. Arvoisa parlamentin jäsen ymmärtänee, että koska komissio ei ole vielä päättänyt Microsoftia koskevaa tutkimustaan, on ennenaikaista spekuloida tutkimuksen mahdollista tulosta. Komission ensisijaisena tavoitteena käynnissä olevassa menettelyssä on varmistaa kuluttajien valinnanvaran ja kaikkien alan markkinatoimijoiden innovaation säilyminen.